PATVIRTINTA

Prienų „Ąžuolo“ progimnazijos direktoriaus 2023 m. lapkričio 30 d. įsakymu Nr. V- 120

**PRIENŲ „ĄŽUOLO“ PROGIMNAZIJOS**

**MOKINIŲ, KURIE MOKOSI PAGAL BENDROJO UGDYMO PROGRAMAS, MOKYMOSI PASIEKIMŲ VERTINIMO IR VERTINIMO REZULTATŲ PANAUDOJIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašas (toliau – Aprašas) apibrėžia mokinių mokymosi pasiekimų vertinimo tikslus ir būdus, vertinimo lygmenis ir principus, mokinių įgytų kompetencijų vertinimą ir vertinimo rezultatų panaudojimo tvarką. Šiame Apraše mokinių mokymosi pasiekimai apima mokymosi pažangą, tai yra mokinio nuolatinį augimą ir judėjimą išsikeltų mokymosi tikslų link bei ugdymo rezultatus, kurie atspindi mokinių įgytas kompetencijas.

2. Mokinių pažangos ir pasiekimų vertinimo tvarka parengta vadovaujantis Bendrosiomis programomis, Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo, mokslo ir sporto ministro 2023 m. balandžio 20 d. įsakymu Nr. V-570, Priešmokyklinio, pradinio, pagrindinio ir vidurinio ugdymo bendrosiomis programomis, patvirtintomis Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V - 1269 „Dėl priešmokyklinio, pradinio ir pagrindinio ugdymo bendrųjų programų patvirtinimo“ (toliau – Pagrindinio ugdymo bendrosios programos), lietuvių kalbos bendrosiomis programomis, Respublikos švietimo, mokslo ir sporto ministro 2016 m. sausio 25 d. įsakymu Nr. V-46, Nuosekliojo mokymosi pagal bendrojo ugdymo programos tvarkos aprašu, patvirtintu Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK – 556, ,,Mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašu’’ patvirtintu Lietuvos Respublikos švietimo, mokslo ir sporto ministro 2023 m. rugpjūčio 31 d. įsakymu Nr. V-1125.

3. Mokinio įgytų kompetencijų vertinimas yra integrali ugdymo proceso dalis. Vertinimas suprantamas kaip mokytojo ir mokinio tarpusavio sąveika, kurios metu kaupiama informacija apie mokinio mokymąsi, pažangą ir įvairiais būdais teikiamas grįžtamasis ryšys mokiniui apie jo pasiekimus, pateikiamos rekomendacijos dėl tolesnio mokymosi.

4. Mokymosi pasiekimų vertinimo procesas grindžiamas vertybiniais orientyrais, leidžiančiais atskleisti mokinių visapusiškus gebėjimus tinkamiausiu būdu ir sudaryti galimybes juos plėtoti.

5. Apraše vartojamos sąvokos:

5.1. mokinių pasiekimų ir pažangos vertinimas – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti;

5.2. įvertinimas – vertinimo proceso rezultatas, konkretus sprendimas apie mokinio pasiekimus ir padarytą pažangą;

5.3. įsivertinimas (refleksija) – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius;

5.4. vertinimo informacija – įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas);

5.5. kontrolinis darbas – žinių, gebėjimų, įgūdžių parodymas arba mokinio žinioms, gebėjimams, įgūdžiams patikrinti skirtas ir formaliai vertinamas darbas, kuriam atlikti skiriama ne mažiau kaip 30 minučių;

5.6. savarankiškas darbas (iki 30 min.) atliekamas iš jau išmoktų ar naujai išdėstytų programoje numatytų temų. Savarankiško darbo tikslas – sužinoti, kaip mokinys geba pritaikyti įgytas žinias individualiai atlikdamas praktines užduotis. Savarankiško darbo metu mokiniai gali naudotis mokytojo nurodytomis mokymo priemonėmis;

5.7. apklausa žodžiu – monologas ar dialogas, skirtas patikrinti žinias ir gebėjimą taisyklingai, argumentuotai reikšti mintis;

5.8. apklausa raštu – greitas mokinių žinių patikrinimas (iki 30 min), mokiniams pateikiamos konkrečios, trumpos, aiškios užduotys;

5.9. projektinis darbas, ilgalaikis – projektinis darbas, kūrybinis darbas – darbai, skirti ugdymo turiniui išplėsti ir pagilinti, žinioms pritaikyti praktikoje. Trukmė, apimtys ir vertinimas, atsiskaitymas aptariami su mokiniais.

**II SKYRIUS**

**MOKINIŲ MOKYMOSI PASIEKIMŲ VERTINIMO TIKSLAI, NUOSTATOS IR PRINCIPAI**

6. Mokinių mokymosi pasiekimų vertinimo tikslai:

6.1. padėti mokytis. Vertinimas ugdymo procese skirtas informacijai apie mokinių pasiekimus kaupti. Sukaupta informacija padeda suprasti, kaip formuojasi prasminiai ryšiai tarp mokinio turimos ir naujai įgytos patirties, apmąstyti mokymosi eigą, sėkmių ir nesėkmių priežastis. Šios informacijos pagrindu mokytojo teikiamas grįžtamasis ryšys padeda mokiniui kryptingai mokytis bei įveikti nesėkmes. Šis tikslas įgyvendinamas kasdienio ugdymo praktikoje, taikant įvairias vertinimo bei įsivertinimo strategijas bei metodus;

6.2. pripažinti ir sertifikuoti rezultatus. Šiuo tikslu siekiama nustatyti mokinių mokymosi pasiekimų lygį pasibaigus tam tikram mokymosi laikotarpiui (trumpesnės trukmės mokymosi etapui, trimestrui, pusmečiui, baigus programos dalį arba visą programą). Šiam tikslui pasiekti kaupiama informacija apie mokinio pasiekimus konkrečiu laikotarpiu.

6.3. valdyti ugdymo proceso kokybę. Šis tikslas orientuotas į mokyklos veiklos tobulinimą ir yra būtinas mokyklos sprendimams priimti. Ugdymo proceso kokybę lemia įvairūs veiksniai, kuriems nustatyti būtina apdoroti didesnės imties duomenis taikant statistinę analizę, darant įžvalgas apie nustatytų tendencijų priežastis, ryšius su kitais veiksniais ir galimus sprendimo būdus.

7. Mokinių pasiekimų vertinimas grindžiamas atvirumu, nešališkumu, visų mokyklos bendruomenės narių bendravimu ir bendradarbiavimu.

8. Vertinant mokinių pasiekimus laikomasi nuostatos, jog kiekvienas mokinys gali augti ir tobulėti, kai jam sudaromos jo poreikius atitinkančios sąlygos bei teikiama reikalinga pagalba.

9. Vertinimas neturi būti suprantamas kaip apdovanojimo ar drausminimo priemonė. Mokinių užduočių neatlikimo (nepateikimo) atvejais vadovaujamasi Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo, mokslo ir sporto ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“.

10. Mokytojas, planuodamas, organizuodamas ir įgyvendindamas mokinių mokymosi pasiekimų vertinimą:

10.1. vadovaujasi Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 „Dėl Pedagogų etikos kodekso patvirtinimo“;

10.2. ugdymo procese taiko adekvačius mokinių mokymosi pasiekimų stebėsenos ir vertinimo metodus;

10.3. kuria ir palaiko į mokymąsi orientuotą vertinimo kultūrą;

10.4. kolegialiai sprendžia mokinių įgytų kompetencijų vertinimo klausimus;

10.5. nuolat reflektuoja savo mokymo, mokinių mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;

10.6. tobulina instrumentus, padedančius įvertinti mokinių mokymosi pasiekimus ir įgytas kompetencijas;

10.7. aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo;

10.8. principingai reaguoja į mokinių nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan.;

10.9. teikia informaciją ir išsamiai paaiškina tėvams (globėjams, rūpintojams) apie mokinių mokymosi pasiekimus ir problemas;

10.10. vertinimo proceso metu gerbia mokinių privatumą ir išlaiko konfidencialumą;

10.11. tinkamai tvarko mokinių mokymosi pasiekimų stebėsenos ir vertinimo duomenis.

**III SKYRIUS**

**VERTINIMO PLANAVIMAS IR FIKSAVIMAS**

11. Mokytojai, remdamiesi Bendrosiomis ugdymo programomis, iškeltais tikslais, susitarimais su mokiniais, vertinimą planuoja mokslo metams. Mokomųjų dalykų ilgalaikiuose planuose pateikiamas mokinių pažangos ir pasiekimų vertinimas, mokymosi pasiekimų informacijos kaupimo ir jos fiksavimo susitarimai.

12. Pradinio ugdymo programoje pirmoje klasėje mokantis mokytojas susipažįsta su priešmokyklinio ugdymo mokytojo parengtomis rekomendacijomis apie vaiko pasiekimus ir individualią pažangą ir užtikrina ugdymosi tęstinumą.

13. Pagrindinio ugdymo programos dalykų mokytojai susipažįsta su kiekvieno mokinio Pradinio ugdymo programos baigimo pasiekimų ir pažangos vertinimo aprašu, NMPP rezultatais, kitų šaltinių informacija ir užtikrina ugdymosi tęstinumą.

14. Mokytojai per pirmąją savo dalyko pamoką (kiekvienais metais rugsėjo mėn.) mokinius supažindina su mokomojo dalyko programa, pažangos ir pasiekimų vertinimo kriterijais, informacijos kaupimu ir jos fiksavimu, informavimu. Mokinių pasiekimų ir pažangos vertinimo tvarkos dalyko pamokoje aprašas skelbiamas mokomojo dalyko kabinete. Vertinimo tvarka ir vertinimo dalykų pamokose aprašas skelbiamas progimnazijos svetainėje.

15. Mokytojai nuolat informuoja mokinius, kokios veiklos, kada ir kaip bus vertinamos.

16. Kontrolinį darbą, testą mokytojas fiksuoja elektroninio dienyno kontrolinių darbų grafike. Mokiniai apie kontrolinį darbą informuojami ne vėliau kaip prieš savaitę.

17. Mokinių pasiekimų patikrinimas diagnostikos tikslais mokykloje vykdomas suderintai ir planuotai: mokiniai atlieka atsiskaitomuosius darbus ar kitas apibendrinamąsias užduotis, kurios rodo tam tikro laikotarpio pasiekimus, yra įvertinamos sutartine forma (procentais, balais, taškais, aprašomuoju būdu.). Vertinimo informacija panaudojama analizuojant mokinių pažangą ir poreikius, keliant tolesnius mokymo ir mokymosi tikslus, numatant žingsnius, pasiekimams gerinti.

18. 1-4 kl. mokinių ir priešmokyklinio ugdymo vaikų pasiekimai aprašomuoju būdu įrašomi elektroniniame dienyne per pusmetį tokiu dažnumu:

18.1. jei dalykui mokyti skirta 1 savaitinė pamoka, vertinama ne mažiau kaip 3 kartus;

18.2. jei dalykui mokyti skirta 2 savaitinės pamokos, vertinama ne mažiau kaip 5 kartus;

18.3. jei dalykui mokyti skirta 3 savaitinės pamokos, vertinama ne mažiau kaip 6 kartus;

18.4. jei dalykui mokyti skirta 4-8 savaitinės pamokos, vertinama ne mažiau kaip 7 kartus;

18.5. priešmokyklinio ugdymo vaikai vertinami 2-3 kartus per mėnesį.

18.6. 5-8 kl. mokinių vertinimo dažnumą ir fiksavimą aptaria, derina metodinėje grupėje (žr. priedus), mokinių apibendrinamasis vertinimas fiksuojamas elektroniniame dienyne.

19. Priešmokyklinio ugdymo mokytojai kiekvienų mokslo metų rugsėjo mėnesį atlieka pirminį vaikų pasiekimų vertinimą ir rengia vertinimo aprašą. Vertinimo informacija fiksuojama mokytojo užrašuose ar vaiko pasiekimų aplanke.

20. Priešmokyklinio ugdymo vaikų padaryta pažanga per pusmetį vertinama vadovaujantis Bendrojoje ugdymo programoje aprašytais pasiekimų lygių požymiais. Pusmečio pabaigoje įrašomi apibendrinti ugdymo dalykų pasiekimų lygiai (,,iki pagrindinio”, ,,pagrindinis”, ,,virš pagrindinio”).

21. Priešmokyklinio ugdymo mokytojai mokslo metų pabaigoje parengia vaiko rekomendacijas tolesniam ugdymui(si).

22. Pradinio ugdymo mokinių pasiekimai fiksuojami elektroniniame dienyne, pratybose, sąsiuviniuose, vertinimo lapuose, mokinio pasiekimų aplankuose, mokytojo užrašuose.

23. 1-4 kl. mokinių padaryta pažanga per pusmetį vertinama vadovaujantis Pradinio ugdymo programose aprašytais pasiekimų lygių požymiais:

|  |  |
| --- | --- |
| **Pasiekimų lygis** | **Įvertinimas įrašu\*** |
| Aukštesnysis | Padarė pažangą (žymima „p. p.’’)\* |
| Pagrindinis |
| Patenkinamas |
| Slenkstinis |
| Nepatenkinamas | Nepadarė pažangos (žymima „n. p.”)\* |

\**Dorinio ugdymo pasiekimų vertinimas (pagal galiojančias 2008 m. Bendrąsias programas, specialiųjų ugdymosi poreikių turinčių mokinių, ugdomų pagal individualizuotą programą, bei specialiosios medicininės fizinio pajėgumo grupės mokinių vertinimas.*

24. II pusmečio įvertinimas laikomas metiniu pasiekimų įvertinimu.

25. Nepatenkinamas pusmečio dalyko įvertinimas pradiniame ugdyme fiksuojamas tuo atveju, jei mokinys per šį laikotarpį be pateisinamos priežasties nelankė mokyklos ir neatliko tuo laikotarpiu skirtų vertinimo užduočių (pvz. testo, teksto suvokimo užduočių ir k. t.), nepademonstravo pasiekimų numatytų pradinio ugdymo bendrosiose programose.

26. Pagrindinio ugdymo programoje dalykų mokymosi pasiekimai trimestro, mokslo metų pabaigoje įvertinami pažymiu, įrašu „įskaityta“ (,,įsk“) arba „neįskaityta (,,neįsk“).

27. Specialiosios medicininės fizinio pajėgumo grupės mokinių pasiekimai fizinio ugdymo pamokose vertinami įrašu „įskaityta“ arba „neįskaityta“.

28. Įrašas ,,atleista“ (,,atl“) įrašomas, jeigu mokinys yra atleistas pagal gydytojo rekomendaciją ir (ar) progimnazijos vadovo įsakymą.

29. Specialiosios medicininės fizinio pajėgumo grupės mokinių pasiekimai kūno kultūros pamokose vertinami įrašu „įskaityta“ arba „neįskaityta“.

30. 5-8 klasių mokinių dalyko metinis įvertinimas vedamas iš I, II ir III trimestrų įvertinimų suapvalinto pagal matematikos taisykles vidurkio.

31. Dalyko metinis įvertinimas fiksuojamas „įsk“ arba „neįsk“, jei bent dviejų trimestrų mokinio pasiekimai fiksuoti atitinkamai įrašais „įsk“ arba „neįsk“. Fiksuojant trimestro / pusmečio dalyko įvertinimą įrašais „įsk“ arba „neįsk“, atsižvelgiama į tai, kokių įrašų per ugdymo laikotarpį yra daugiau.

32. Vedant trimestrų, metinius įvertinimus įskaitomi kitoje ugdymo įstaigoje tuo laikotarpiu išvesti trimestrų, ar kiti gauti įvertinimai, pagal išduotą tos ugdymo įstaigos pažymą apie mokymosi pasiekimus. Įvertinimai iš pažymos perkeliami į elektroninį dienyną. Prie įvertinimo nurodant, kad pažymys gautas kitoje ugdymo įstaigoje.

33. Jei mokinys, kuris besigydydamas namie, medicininės reabilitacijos ir sanatorinio gydymo sveikatos priežiūros įstaigoje, stacionarinėje asmens sveikatos priežiūros įstaigoje, teikiančioje medicinos pagalbą, teisės aktų nustatyta tvarka bent vienu ugdymo laikotarpiu kai kurių dalykų nesimokė, dalyko metinis įvertinimas fiksuojamas atsižvelgus į kitais (turimais) ugdymo laikotarpiais pasiektus mokymosi pasiekimus.

34. Jei pasibaigus ugdymo procesui buvo skirtas papildomas darbas, papildomo darbo įvertinimas laikomas metiniu.

35. Trimestrų, pusmečių, metiniai įvertinimai klasėse aptariami, analizuojami ir sprendimai priimami Mokytojų tarybos posėdžių metu.

36. Mokinio kėlimo į aukštesnę klasę, palikimo kartoti ugdymo programos ar papildomo darbo skyrimo klausimus svarsto mokinį ugdę mokytojai, kiti ugdymo procese dalyvavę asmenys.

37. Mokytojai paskutines pusmečio (mokslo metų) pamokas organizuoja mokinių mokymosi pasiekimų ir pažangos įsivertinimą, aptaria sėkmes ir nesėkmes, mokiniai planuoja tolesnį mokymąsi.

38. Progimnazija kiekvienais mokslo metais dalyvauja Nacionaliniame mokinių pasiekimų patikrinime. Mokinio pasiekimų rezultatai neįskaičiuojami į ugdymo laikotarpio (trimestro, pusmečio) įvertinimą.

39. Mokiniui ugdomam šeimoje trimestro/pusmečio ir metinio pasiekimų lygiai ar balai įrašomi remiantis atsiskaitomųjų darbų rezultatais.

**IV SKYRIUS**

**MOKINIŲ PASIEKIMŲ VERTINIMAS UGDYMO PROCESE**

40. Mokymosi pasiekimų vertinimo tikslams įgyvendinti naudojami šie vertinimo būdai:

40.1. formuojamasis vertinimas užtikrina svarbiausio mokinių pasiekimų vertinimo tikslo – padėti mokytis – įgyvendinimą. Formuojamasis vertinimas apibrėžiamas kaip cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Pažymiai vertinant formuojamuoju būdu nerašomi. Formuojamasis vertinimas apima:

40.1.1. esamos mokymosi situacijos diagnozavimą, siekiant tikslingai pasirinkti tinkamą mokymo strategiją, mokymosi turinį, mokinių veiklą ir kt.;

40.1.2. sąlygų mokiniams mokytis ir pademonstruoti, ką jie išmoko, sudarymą, leidžiančių kiekvienam mokiniui atskleisti savo potencialą;

40.1.3. tolesnį mokymąsi, stimuliuojančio grįžtamojo ryšio teikimą. Grįžtamasis ryšys turi būti konkretus ir orientuotis į mokinio atliekamą užduotį, jis turi teikti kokybinę informaciją, galinčią padėti mokiniui geriau atlikti jo darbą;

40.1.4. sąlygų mokiniams mokytis su bendraklasiais ir iš bendraklasių užtikrinimą. Mokymasis yra socialinė ir kultūrinė praktika, todėl mokiniai daug išmoksta vieni iš kitų, nes bendraudami su bendraamžiais yra atviresni, nepatiria baimės ir nerimo jausmo;

40.1.5. mokinių skatinimą permąstyti savo mokymosi patirtį ir įsivertinti pasiektą rezultatą. Mokymasis yra sąmoninga mokinio veikla, todėl mokytojas turėtų aktualizuoti mokymosi turinį, padėti mokiniui atrasti asmeninę mokymosi prasmę;

40.2. apibendrinamasis vertinimas siejamas su mokymosi pasiekimų įvertinimu, siekiant nustatyti atliktos užduoties ir veiklos kokybę tam tikro standarto atžvilgiu, kai mokiniai atsiskaito už sutartos apimties mokymosi laikotarpį ir ilgesnio periodo apibendrinamąjį vertinimą, kai mokytojas apibendrina ilgesnio periodo rezultatus ir įvertina mokinio darbą per trimestrą, pusmetį arba mokslo metus. Apibendrinamajam vertinimui naudojami pažymiai, pasiekimų lygiai arba kiti simboliai. Apibendrinamasis vertinimas turi:

40.2.1. būti prasmingas – visos suinteresuotos pusės, įskaitant mokinius ir jų tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;

40.2.2. atitikti švietimo, mokslo ir sporto ministro tvirtinamose bendrosiose programose suformuluotus tikslus, apibrėžiančius, ką mokiniai turi mokėti, suprasti ir gebėti atlikti naudodami įgytas žinias;

40.2.3. remtis kriterijais ir pasiekimų lygių aprašais. Siekdami mokinių mokymosi rezultatų palyginamumo, mokytojai turi vienodai interpretuoti pasiekimų lygių reikalavimus;

40.2.4. sudaryti galimybę išmokti. Mokiniams prieš atsiskaitymą, vertinamą pažymiu turėtų būti sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jiems sekasi;

40.2.5. tikrinti mokinių mokymosi pažangą kelis kartus ir skirtingais vertinimo įrankiais; sprendimas apie mokinių gebėjimus turi būti grįstas daugiau nei vienu vertinimo būdu;

40.2.6. vadovautis aiškia vertinimo skale. Ji turi būti suprantama visoms suinteresuotoms pusėms;

40.2.7. remtis įrodymais. Pažymiai turi būti grįsti mokymosi įrodymais, sukauptais per tam tikrą laikotarpį;

40.2.8. vertinti už tai, ką mokinys atliko, o ne už tai, ko neatliko;

40.3. kaupiamasis vertinimastaikomas viso ugdymo proceso metu. Mokytojai pagal susitarimus metodinėse dalykų grupėse taiko kaupiamojo vertinimo principus, atsižvelgdami į dėstomo dalyko numatytus vertinimo kriterijus. Galutinis mokinių veiklos rezultatas vertinamas pažymiu. Kaupiamojo balo vertinimą mokytojas gali naudoti (nenaudoti) pagal susitarimus. Apie kaupiamojo balo taikymą mokiniai informuojami naujų mokslo metų pirmųjų pamokų metu.

40.4. diagnostinis vertinimas – vertinimas, kuriuo išsiaiškinami mokinio pasiekimai ir tam tikru mokymosi metu padaryta pažanga, numatomos tolesnio mokymosi galimybės, pagalba sunkumams įveikti. Diagnostinis vertinimas gali būti taikomas prieš pradedant naują mokymosi etapą (temą, kurso dalį ar kt.). Diagnostinis vertinimas remiasi mokinių stebėjimu, namų darbų ir kontrolinių užduočių rezultatais. Diagnostinis vertinimas taikomas aptinkant individualius mokinio mokymosi poreikius, pritaikant programą, metodus. Mokytojas, atsižvelgęs į vertinimo tikslą, parenka tinkamus diagnostinio vertinimo būdus, užduoties apimtį, laiką, vertinimo informacijos pateikimo mokiniams formą.

41. Pradinio ugdymo klasėse mokinių pažangai ir pasiekimams vertinti taikomas formuojamasis (žodžiu ir raštu), diagnostinis ir apibendrinamasis vertinimas.

42. Pagrindinio ugdymo I dalyje, 5-8 klasėse naudojamas formuojamasis, diagnostinis, kaupiamasis ir apibendrinamasis vertinimas, pagrįstas Bendrosiose ugdymo programose apibrėžtais mokymosi pasiekimo lygių aprašais ir susitarimais dalykų metodinėse grupės (5-8 klasėse, 1-13 priedai).

43. Mokomųjų dalykų pasiekimai, žinios ir supratimas, žinių taikymo ir aukštesnieji mąstymo gebėjimai, įvertinami pažymiais 10 balų sistema (lietuvių klb., užsienio klb., matematika, informacinės technologijos, istorija, geografija, gamta ir žmogus, biologija, fizika, chemija, muzika, dailė, technologijos, fizinis) ir įskaita (žmogaus sauga, gyvenimo įgūdžiai).

44. Mokinių pasiekimai vertinami remiantis pagrindinio ugdymo Bendrosiose programose pateiktais lygių aprašais:

|  |  |  |
| --- | --- | --- |
| **Pasiekimų lygis** | **Pažymys** | **Trumpas apibūdinimas** |
| Aukštesnysis | 10 (dešimt) | Puikiai |
| 9 (devyni) | Labai gerai |
| Pagrindinis | 8 (aštuoni) | Gerai |
|  | 7 (septyni) | Pakankamai gerai |
| Patenkinamas | 6 (šeši) | Vidutiniškai |
| 5 (penki) | Patenkinamai |
| Slenkstinis | 4 (keturi) | Pakankamai patenkinamai |
| Nepatenkinamas | 3 (trys) | Nepatenkinamai |
| 2 (du) | Blogai |
| 1 (vienas) | Labai blogai |

45. Penktose klasėse adaptacijai skiriamas ne mažiau kaip vienas mėnuo. Mokiniai adaptaciniu laikotarpiu pažymiais nevertinami, pasiekimai netikrinami kontroliniais darbais. Mokytojas, norėdamas išsiaiškinti ugdymo(si) pasiekimus, taiko individualius moksleivių pažinimo būdus, formuojamąjį vertinimą. Mokinio pasiekimai baigiant adaptacinį laikotarpį fiksuojami mokytojo užrašuose, aptariami dėstančių mokytojų, auklėtojų pagalbos mokiniui specialistų pasitarimuose.

46. Kiekvieno naujai atvykusio mokinio adaptacija aptariama atskirai. Naujai atvykusiems mokslo metų eigoje mokiniams rekomenduojama I, II savaites neskirti atsiskaitomųjų darbų arba juos vertinti formuojamuoju, aprašomuoju būdu. Kiekvienas atvejis aptariamas individualiai atsižvelgiant į mokinio atvykimo į mokyklą laiką ir turimus įvertinimus, tėvų, mokinių pageidavimus.

47. Mokytojai apie mokinio pasiekimus ir pažangą kaupia informaciją, ją analizuoja ir, vadovaudamiesi savo informacijos kaupimo ir jos fiksavimo tvarka, susitarimais su mokiniais, rašo kaupiamąjį pažymį.

48. Mokytojai už dalyvavimą rajoniniuose ir respublikiniuose konkursuose, olimpiadose, varžybose, projektuose, parodose 5-8 kl. mokinius skatina įvertindami balais (9-10), skirdami socialines valandas, 1-4 kl. mokinius - padėkomis, pagyrimais.

49. 2-8 klasėse mokinių namų darbai skiriami tikslingai. Mokytojas su mokiniais susitaria dėl namų darbų skyrimo apimties, užduočių pobūdžio, atlikimo būdo pasirinkimo, atlikimo laiko, vertinimo.

50. Namų darbai 2-8 klasių mokiniams prieš atostogas neužduodami;

51. Mokytojas privalo patikrinti namų darbus pasirinkta forma (surinkti visų ar dalies mokinių sąsiuvinius, aptarti žodžiu, organizuoti namų darbų aptarimą poroje, grupėje ar pan.).

52. Namų darbai vertinami pagal mokytojo, metodinės grupės vertinimo sprendimus, aprašytus dalyko vertinimo tvarkos apraše ar sutartus su mokiniais kriterijus (žr. 1-13 priedus).

53. Mokytojas namų darbų užduotis e-dienyne turi pildyti konkrečiai, aiškiai nurodydamas, ką mokinys turi atlikti, mokėti.

54. Direktoriaus pavaduotojai vykdo skiriamų namų darbų stebėseną ir kontrolę.

55. Kontrolinio darbo skyrimas ir vertinimas:

55.1. mokiniams per dieną skiriami ne daugiau kaip du kontroliniai darbai;

55.2. su mokiniais aptariama kontrolinio darbo struktūra, jo tikslai, vertinimo kriterijai;

55.3. pirmą dieną po mokinių atostogų, mokiniui grįžus po ligos kontrolinių darbų rašyti nerekomenduojama;

55.4. mokytojai įvertintus kontrolinius darbus mokiniams grąžina ne vėliau kaip po savaitės. Kūrybinio pobūdžio darbai mokiniams gali būti grąžinti ir vėliau, priklausomai nuo darbo pobūdžio, jo apimties. Tokiu atveju mokiniai informuojami apie grąžinimo laikotarpį.

56. Mokiniui neatlikus mokytojo numatytos vertinimo užduoties (kontrolinio darbo ar kt.), mokytojas numato laiką (iki dviejų savaičių), per kurį jis turi atsiskaityti, ir iki atsiskaitymo suteikia reikiamą mokymosi pagalbą. Jeigu mokinys ugdymo laikotarpiu per numatytą laiką neatsiskaitė, jo pasiekimai prilyginami žemiausiam 10 balų sistemos įvertinimui „labai blogai - 1“; pradiniame ugdyme įrašoma ,,neatsiskaitė”.

57. Ugdymo procese mokiniai skatinami įsivertinti (reflektuoti) savo mokymąsi. Įsivertinimo būdai formos aptariami su mokinais ir remiasi aptartais įsivertinimo kriterijais.

**V SKYRIUS**

**MOKINIŲ ĮGYTŲ KOMPETENCIJŲ VERTINIMAS**

58. Kompetenciją galima pamatyti, t. y. atpažinti konkrečioje veikloje. Turiningas mokyklos gyvenimas užtikrina, kad mokiniai ugdosi kompetencijas atlikdami užduotis pamokų metu ir dalyvaudami kitose ugdomosiose veiklose. Todėl, vertindami mokinių įgytas kompetencijas, mokytojai vadovaujasi nuostata, kad:

58.1. ugdant mokinių kompetencijas dalyku, jos vertinamos kartu su dalykiniais pasiekimais;

58.2. mokinių kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose fiksuojamos kaupiant mokinio veiklas socialinės – pilietinės veiklos lape bei jas fiksuojant elektroniniame dienyne.

59. Mokinio įgytoms kompetencijoms vertinti naudojami formuojamojo ir apibendrinamojo vertinimo būdai. Ugdymo procese daugiausia laiko ir dėmesio skiriama formuojamajam vertinimui. Sukaupta informacija ir kiti mokinių įgytų kompetencijų įrodymai tam tikro mokymosi etapo pabaigoje apibendrinami pažymiu, pasiekimų lygiu, žodiniu ar rašytiniu komentaru.

60. Mokinių įgytoms kompetencijoms vertinti taikomas kaupiamasis vertinimas, sudarantis galimybes kaupti išsamią informaciją apie kompetencijų pokyčius per ilgesnį laiko tarpą ir fiksuojamas mokytojui patogia forma, kuria remiantis jis galėtų pagrįsti savo sprendimą apie galutinį apibendrintą mokinio pasiekimų vertinimą.

61. Planuojant mokinių įgytų kompetencijų vertinimą svarbu:

61.1. ugdymo siekinių numatymas. Vadovaujantis bendrosiomis programomis ir atsižvelgiant į mokinių mokymosi poreikius, klasės kontekstą ir mokyklos kultūrą, apibrėžiami konkretūs ugdymo siekiniai;

61.2. mokymosi žingsnių ir požymių planavimas. Numatoma, kokie mokymosi požymiai parodys, kad mokiniai, sėkmingai įveikdami mažesnius žingsnius, kryptingai juda link užsibrėžto siekinio;

61.3. mokymosi užduočių ir veiklų parinkimas. Mokinių įgytų kompetencijų ugdymo pagrindas yra prasmingos veiklos ir turtingos užduotys. Jomis laikomos probleminės, tiriamosios, analitinės, projektinės ir kt. užduotys bei veiklos. Joms įgyvendinti pasitelkiami įvairūs mokymosi šaltiniai bei aplinkos, svarstomi mokiniams aktualūs klausimai bei problemos ir mokomasi skirtingose aplinkose. Rezultatas - mokinių priimti ir praktiškai taikomi sprendimai.

62. Veiksmingas grįžtamasis ryšys - mokiniui teikiama informacija apie jo pasiekimus ir mokymosi kelią ugdymo (pamokų) metu ir dalyvaujant socialinėse, pilietinėse, kultūrinėse bei kitose mokyklos ugdomosiose veiklose. Grįžtamasis ryšys yra abipusis. Teikdami grįžtamąjį ryšį mokytojai palaiko mokinius, skatina būti atvirus, ieškoti, nebijoti klysti. Mokiniui svarbu sužinoti, ką ir kaip jam reikėtų tobulinti savo mokymosi procese, kad darytų pažangą ir gerėtų jo mokymosi pasiekimai:

62.1. grįžtamasis ryšys teikiamas įvairiomis formomis (žodžiu, raštu, neverbaline kalba), mokinys skatinamas pasitikėti savo jėgomis, siekti geresnių rezultatų, motyvuojamas mokytis;

62.2. mokinio įgytų kompetencijų vertinimas pažymiu neturi būti vyraujanti praktika, nes toks vertinimas nenurodo tolesnio mokymosi perspektyvų mokiniui.

**IX SKYRIUS**

**SPECIALIŲJŲ POREIKIŲ MOKINIŲ PAŽANGOS IR PASIEKIMŲVERTINIMAS**

63. Specialiųjų ugdymosi poreikių turinčių mokinių, ugdomų pagal pradinio ugdymo pritaikytą programą vertinime orientuojamasi į Bendrojoje programoje aprašytus mokinių pasiekimų lygių požymius ir ugdymosi laikotarpio pabaigoje įrašomi ugdymo dalykų apibendrinti dalykų pasiekimų lygiai (patenkinamas, pagrindinis, aukštesnysis). Mokiniui nepasiekus patenkinamo pasiekimų lygio, įrašoma „nepatenkinamas“. Elektroniniame dienyne prie mokinio pavardės pažymimas kursas ,,PR“.

64. Specialiųjų ugdymosi poreikių turinčių mokinių, ugdomų pagal pradinio ugdymo individualizuotą programą, bei specialiosios medicininės fizinio pajėgumo grupės mokinių padaryta arba nepadaryta pažanga fiksuojama atitinkamoje Dienyno skiltyje įrašant „p. p.“ arba „n. p.“; (padarė pažangą ar nepadarė pažangos). Elektroniniame dienyne prie mokinio pavardės pažymimas kursas ,,IN“.

65. Specialiųjų ugdymosi poreikių turinčių mokinių, ugdomų pagal pagrindinio ugdymo pritaikytas dalykų programas, mokymosi pažanga ir pasiekimai vertinami pagal dalykų programoje numatytus pasiekimų lygių aprašus ir Švietimo pagalbos tarnybos rekomendacijas. Taikoma 10 balų vertinimo sistema. Elektroniniame dienyne prie mokinio pavardės pažymimas kursas ,,PR“.

66. Mokinių, mokomų pagal individualizuotą pagrindinio ugdymo programą, žinios, gebėjimai ir įgūdžiai vertinami pagal jiems sudarytos programos turinio įsisavinimo lygį, taikant 10 balų vertinimo sistemą. Elektroniniame dienyne prie mokinio pavardės pažymimas kursas ,,IN“. Mokinių trimestro, metiniai įvertinimai negali būti nepatenkinami. Jei mokinys gauna nepatenkinamus įvertinimus, peržiūrima individualizuota programa.

**X SKYRIUS**

**TĖVŲ (GLOBĖJŲ, RŪPINTOJŲ) INFORMAVIMO APIE MOKINIŲ PAŽANGĄ IR PASIEKIMUS**

67. Informacija apie mokinių pažangos ir pasiekimų vertinimo tvarką skelbiama progimnazijos el. svetainėje [www.azuolas.prienai.lm.lt,](http://www.azuolas.prienai.lm.lt/) elektroniniame dienyne, mokomuosiuose kabinetuose. Vertinimo tvarka aptariama bendruose klasės tėvų susirinkimuose.

68. Nepatenkinami įvertinimai elektroniniame dienyne yra komentuojami.

69. Informacija teikiama mokinio kontrolinių, savarankiškų bei kitų raštu atliekamų darbų lapuose, sąsiuviniuose, pratybose, užrašuose.

70. Informacija apie mokinių pasiekimus teikiama:

70.1. 5-8 klasių mokinių tėvams atvirų durų dienose bent du kartus per mokslo metus, individualių pokalbių metu.

70.2. priešmokyklinio ugdymo vaikų ir pradinio ugdymo mokinių tėvams individualių ir refleksinių pokalbių ,,Mokinys-tėvai-mokytojas” metu. Refleksiniai pokalbiai organizuojami bent kartą per mokslo metus.

71. Kilus abejonių dėl pasiekimų įvertinimo objektyvumo, mokinių tėvai (globėjai, rūpintojai) kreipiasi į mokantį mokytoją ar administraciją ir aptaria vertinimą.

**XI SKYRIUS**

**BAIGIAMOSIOS NUOSTATOS**

72**.** Mokinių mokymosi pasiekimų vertinimo ir vertinimo rezultatų panaudojimo tvarką tvirtina progimnazijos vadovas, suderinęs su Progimnazijos taryba. Tvarka skelbiama viešai progimnazijos interneto svetainėje.

73. Klasių vadovai, dalykų mokytojai, švietimo pagalbos specialistai, 5-8 klasių mokiniai supažindinami su šia tvarka iš karto po jos įsigaliojimo ir kiekvienų mokslo metų rugsėjo mėnesio pirmąją savaitę.

74. Mokinių tėvai/globėjai su vertinimo tvarka supažindinami tėvų susirinkimų, individualių pokalbių metu, per elektroninį dienyną.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_